b"\n_START_ARTICLE_\nJohn Colson\n_START_SECTION_\nVida\n_START_PARAGRAPH_\nColson va n\xc3\xa9ixer a Lichfield, on el seu pare era vicari del cor de la catedral. El 1699 va ingressar al Christ Church College de la Universitat d'Oxford, per\xc3\xb2 no es t\xc3\xa9 not\xc3\xadcia de la seva graduaci\xc3\xb3._NEWLINE_El 1709 va ser escollit professor a la recentment creada Escola de Matem\xc3\xa0tiques de Sir Joseph Williamson a Rochester i el 1713 va esdevenir fellow de la Royal Society. De 1724 fins al 1740 va ser, a m\xc3\xa9s, vicari de la parr\xc3\xb2quia de Chalk (Kent)._NEWLINE_El 1739 va deixar Rochester en ser escollit professor del Sidney Sussex College de Cambridge. Pocs mesos despr\xc3\xa9s, en morir Nicholas Saunderson, titular de la C\xc3\xa0tedra Lucasiana, va ser escollit per a ocupar-la, enfront d'un altre contendent com Abraham de Moivre (que ja tenia 72 anys). Aquest nomenament fou for\xc3\xa7a criticat per les escasses aportacions originals de Colson a les matem\xc3\xa0tiques."